KOMISSION KERTOMUS EUROOPAN PARLAMENTILLE JA NEUVOSTOLLE Komission kertomus Euroopan parlamentille ja neuvostolle viisumitietojärjestelmän (VIS) kehittämisestä vuonna 2012 (neuvoston päätöksen 2004/512/EY 6 artiklan nojalla) /* COM/2013/0232 final */





SISÄLLYSLUETTELO KOMISSION KERTOMUS EUROOPAN PARLAMENTILLE JA NEUVOSTOLLE Komission kertomus Euroopan parlamentille ja neuvostolle viisumitietojärjestelmän (VIS) kehittämisestä vuonna 2012.................... 3 1........... Johdanto........................................................................................................................ 4 2........... Tiivistelmä...................................................................................................................... 4 3........... Edistyminen raportointijakson aikana............................................................................... 5 3.1........ Järjestelmän lopullinen hyväksyminen............................................................................... 5 3.2........ Alueellinen käyttöönotto.................................................................................................. 5 3.3........ VIS Mail -viestintäjärjestelmä......................................................................................... 6 3.4........ Biometrisen tunnistusjärjestelmän (BMS) kehittäminen..................................................... 6 3.5........ Sopimus viisumitietojärjestelmän pitämisestä toimintakunnossa ja sen kehittämisestä ja ylläpidosta 6 3.6........ Siirto EU:n tietotekniikkavirastolle................................................................................... 7 3.7........ Tilastot........................................................................................................................... 7 4........... Projektinhallinta.............................................................................................................. 7 4.1........ Suunnittelu ja talousarvio................................................................................................. 7 4.2........ Riskinhallinta................................................................................................................... 8 5........... VIS-tukiryhmä................................................................................................................ 8 6........... Päätelmät....................................................................................................................... 9 7........... Liite: VIS-työryhmät..................................................................................................... 10 7.1........ SISVIS-komitea........................................................................................................... 10 7.2........ VIS-hankkeen kansallisten hankevastaavien (NPM) kokoukset..................................... 10 7.3........ VIS Mail -asiantuntijaryhmä (VIS MEG)....................................................................... 10 KOMISSION KERTOMUS EUROOPAN PARLAMENTILLE JA NEUVOSTOLLE Komission kertomus Euroopan parlamentille ja neuvostolle viisumitietojärjestelmän (VIS) kehittämisestä vuonna 2012 (neuvoston päätöksen 2004/512/EY 6 artiklan nojalla) 1. Johdanto Komissio esittää neuvostolle ja Euroopan parlamentille viisumitietojärjestelmän (VIS) perustamisesta 8 päivänä kesäkuuta 2004 tehdyn neuvoston päätöksen 2004/512/EY[1] 6 artiklan mukaisesti yhdeksännen ja viimeisen seurantakertomuksen viisumitietojärjestelmän (VIS) kehittämisestä[2]. Kertomus kattaa komission toimet tammikuusta joulukuuhun vuonna 2012. Tämä kertomus on viimeinen, jonka komissio esittää neuvoston päätöksen 2004/512/EY 6 artiklan mukaisesti, koska […] keskusviisumitietojärjestelmän, kunkin jäsenvaltion kansallisen rajapinnan sekä keskusviisumitietojärjestelmän ja kansallisten rajapintojen välisen tiedonsiirtoinfrastruktuurin [kehittäminen…][3] on nyt saatu päätökseen. 2. Tiivistelmä Viisumitietojärjestelmä (VIS) on laaja-alainen tietojärjestelmä, jonka avulla vaihdetaan tietoja lyhytaikaisista viisumeista Schengen-maiden välillä. Sen tavoitteena on tukea EU:n yhteisen viisumipolitiikan täytäntöönpanoa – samoin kuin EU:n maahanmuutto- ja rajaturvallisuuspolitiikkaa – estämällä mahdollisimman edullisen viisumikohtelun etsimistä (visa shopping), avustamalla laittoman maahanmuuton torjunnassa, edistämällä jäsenvaltioiden sisäiseen turvallisuuteen kohdistuvien uhkien ehkäisemistä ja tarjoamalla läpinäkyviä ja aiempaa nopeampia menettelyjä vilpittömässä mielessä matkustaville henkilöille. Siihen liittyy biometrinen tunnistusjärjestelmä (BMS), joka tarjoaa sormenjälkien tunnistuspalveluja. Viisumitietojärjestelmä otettiin käyttöön 11. lokakuuta 2011 Pohjois-Afrikassa, kun kaikki Schengen-maat liittivät järjestelmään konsuliedustustonsa Algeriassa, Egyptissä, Libyassa, Mauritaniassa, Marokossa ja Tunisiassa. Kaikki Schengen-maat ovat 31. lokakuuta 2011 lähtien käyttäneet järjestelmää myös ulkorajojensa rajanylityspaikoilla. Viisumitietojärjestelmä otetaan vähitellen käyttöön alue kerrallaan, kunnes se on lopulta käytössä koko maailmassa. Euroopan komissio oli vastuussa viisumitietojärjestelmän hallinnasta ja koko sen täytäntöönpanomenettelystä vuodesta 2004 alkaen siihen asti, kun tietotekniikkavirasto[4] otti toiminnallisen vastuun järjestelmästä 1. joulukuuta 2012 (ks. kohta 3.6.). Järjestelmä on toiminut erittäin tyydyttävästi käyttöönotostaan lähtien, sillä ainoastaan muutamista vähäisistä teknisistä ongelmista on ilmoitettu. Sen keskuskapasiteettia ja suorituskykyä kasvatetaan, kun se otetaan vähitellen käyttöön kaikkialla maailmassa (ks. kohta 3.5.). Raportointijakson kolmen viimeisen kuukauden aikana myönnettiin keskimäärin 4 900 Schengen-visaa päivässä viisumijärjestelmää käyttämällä. 3. Edistyminen raportointijakson aikana 3.1. Järjestelmän lopullinen hyväksyminen Järjestelmän lopullinen hyväksyminen on välitavoite, joka mainitaan vuonna 2005 allekirjoitetussa Hewlett-Packardin ja Sterian yritysryhmittymän ja komission välisessä sopimuksessa. Järjestelmä on lopullisesti hyväksytty, kun toimeksisaajan katsotaan saaneen valmiiksi järjestelmän kehittämisen ja se vapautetaan hankkeen kehittämiseen liittyvistä sopimusvelvoitteistaan. Järjestelmä hyväksyttiin lopullisesti elokuussa 2012 sopimuksen mukaisesti viiden perättäisen ongelmattoman toimintakuukauden jälkeen. Järjestelmän lopullinen hyväksyminen on tärkeä edistysaskel, joka merkitsee järjestelmän kehittämisen päättymistä viisumitietojärjestelmän perustamisesta 8 päivänä kesäkuuta 2004 tehdyn neuvoston päätöksen 2004/512/EY 6 artiklan mukaisesti. Sen vuoksi ei myöskään tarvitse enää laatia vuosittain kertomuksia toiminnan edistymisestä. 3.2. Alueellinen käyttöönotto Raportointijakson aikana viisumitietojärjestelmä otettiin onnistuneesti käyttöön kahdella seuraavalla maantieteellisellä alueella, Lähi-idässä 10. toukokuuta ja Persianlahden alueella 2. lokakuuta[5]. Toiminnan aloituspäivämääristä sovittiin epävirallisen ohjausryhmän VIS-tukiryhmän (Friends of VIS) puitteissa, ja ne virallistettiin kahdessa säädöksessä VIS-asetuksen 48 artiklan mukaisesti[6]. Euroopan komissio antoi 27. huhtikuuta 2012 täytäntöönpanopäätöksen (2012/233/EU), jossa määritetään viisumitietojärjestelmän käyttöönottopäivämäärä Lähi-idän alueella. Päivämääräksi valittiin 10. toukokuuta 2012.[7] Sitä seurasi 21 päivänä syyskuuta 2012 annettu täytäntöönpanopäätös (2012/512/EU), jossa määritettiin VIS-järjestelmän käyttöönottopäivämäärä Persianlahden alueella. Päivämääräksi valittiin 2. lokakuuta 2012.[8] Kaikki jäsenvaltiot ilmoittivat komissiolle olevansa valmiita liittymään järjestelmään määräajassa kummallakin alueella. Viisumitietojärjestelmän onnistunut ja ongelmaton käyttöönotto näillä alueilla, joihin kuuluu 14 valtiota, osoittaa, että järjestelmä on kehittynyt erittäin tyydyttävälle tasolle ja voi ylläpitää toimintoja seuraavillakin alueilla. Euroopan komissio antoi 24 päivänä huhtikuuta 2012 täytäntöönpanopäätöksen (2012/274/EU), jossa määritetään toinen alueiden ryhmä viisumitietojärjestelmän käyttöönottoa varten[9]. 3.3. VIS Mail -viestintäjärjestelmä VIS Mail -viestintäjärjestelmän avulla jäsenvaltiot voivat toimittaa tietoja VIS-järjestelmän kautta. Raportointijakson aikana keskityttiin valmistelemaan VIS Mail -järjestelmän toista vaihetta, jolla korvataan Schengenin konsultointiverkosto (neuvoston hallinnoima VISION-järjestelmä), kun VIS-järjestelmä on otettu käyttöön maailmanlaajuisesti. Viestejä on vaihdettu jo ensimmäisessä vaiheessa, joka on ollut käynnissä 11. lokakuuta 2011 alkaen, mutta toisessa vaiheessa järjestelmään lisätään uusia viestikategorioita. Tekniset eritelmät vahvistettiin ja vuonna 2013 tehtävät testit määritettiin vuoden 2012 aikana. Ennen kuin VIS Mail -järjestelmän toinen vaihe siirrettiin tietotekniikkavirastolle (ks. kohta 3.6.), jäsenvaltiot hyväksyivät testausohjelman ja yksityiskohtaiset kuvaukset testistä. Euroopan komissio antoi 29 päivänä helmikuuta 2012 täytäntöönpanopäätöksen[10] VIS Mail ‑viestintäjärjestelmän toisen vaiheen täytäntöönpanemisesta. 3.4. Biometrisen tunnistusjärjestelmän (BMS) kehittäminen Biometrinen tunnistusjärjestelmä otettiin käyttöön yhdessä VIS-järjestelmän kanssa 11. lokakuuta 2011. Biometrinen tunnistusjärjestelmä, jonka avulla tunnistetaan sormenjälkiä VIS-järjestelmää varten, hyväksyttiin lopullisesti maaliskuussa 2012 viiden ongelmattoman toimintakuukauden jälkeen. Raportointijakson aikana biometristä tunnistusjärjestelmää varten otettavien sormenjälkien laatu on parantunut tasaisesti ja rekisteröintien epäonnistumisaste[11] on vakiintunut noin 4 prosenttiin. Vuoden 2012 alussa epäonnistumisaste oli vielä noin 16 prosenttia. Jäsenvaltiot jatkoivat biometrisestä tunnistusjärjestelmästä vastaavan toimeksisaajan antamien ohjelmistopakettien käyttöä sormenjälkien tallennuslaitteissaan. Suurimman osan näistä sormenjäljistä toimittivat Espanja, Italia, Ranska ja Saksa. Jotkin osallistujavaltiot (Alankomaat, Belgia, Italia, Latvia, Puola, Ranska, Saksa ja Sveitsi) ovat myös alkaneet tarkistaa sormenjälkiä rajanylityspaikoilla, mikä on Schengenin rajasäännöstön mukaisesti vapaaehtoista kolmen vuoden siirtymäkauden aikana. Jäsenvaltiot eivät ole halunneet lyhentää siirtymäaikaa yhteen vuoteen ilmarajojen osalta. Sveitsi ja Ruotsi ovat alkaneet etsiä VIS/BMS-järjestelmästä turvapaikanhakijoilta otettuja sormenjälkiä. 3.5. Sopimus viisumitietojärjestelmän pitämisestä toimintakunnossa ja sen kehittämisestä ja ylläpidosta Viisumitietojärjestelmän pitämiseksi teknisessä toimintakunnossa ja järjestelmän suorituskyvyn parantamiseksi pitkällä aikavälillä sekä ottaen huomioon, että tulevina vuosina viisumitietojärjestelmään siirretään lisääntyvässä määrin tietoa, komissio julkaisi 14. heinäkuuta 2011 tarjouspyynnön, joka koski viisumitietojärjestelmän pitämistä toimintakunnossa ja järjestelmän kehittämistä ja ylläpitoa. Sopimus tehtiin elokuussa 2012, ja toimeksisaaja oli ottanut VIS-järjestelmän kokonaan haltuunsa aiemmalta toimeksisaajalta raportointijakson loppuun mennessä. 3.6. Siirto EU:n tietotekniikkavirastolle EU:n tietotekniikkavirasto (eu-LISA) otti toiminnallisen vastuun VIS-järjestelmästä komissiolta 1. joulukuuta 2012. Siirtymävaiheen aikana Euroopan komission ja Ranskan solmima palvelusopimus mahdollistaa sen, että Strasbourgissa (C.SIS) olevat Ranskan viranomaiset voivat avustaa VIS-järjestelmän käytössä samalla kun tietotekniikkavirasto alkaa vähitellen vastata siitä. Komissio osallistui tiiviisti sekä VIS- että BMS-hankkeen siirtämiseen tietotekniikkavirastolle raportointijakson lopussa. Komissio antoi merkittävää tukea koulutukseen ja työhön perehdyttämiseen, jotta viraston oli mahdollista ottaa VIS-järjestelmä hallintaansa parhain mahdollisin edellytyksin. 3.7. Tilastot Viisumitietojärjestelmässä oli 22. päivään marraskuuta 2012 mennessä käsitelty onnistuneesti lähes 1,9 miljoonaa viisumihakemusta. Schengen-viisumi myönnettiin lähes 1,5 miljoonalle hakijalle ja lähes 235 000 hakemusta hylättiin. Keskusjärjestelmä oli käsitellyt lähes 40 miljoonaa pyyntöä, jotka olivat tulleet konsulaateista eri puolilta maailmaa ja rajanylityspaikoilta. Nämä luvut koskevat viisumitietojärjestelmän käyttöä kolmella alueella, joilla järjestelmä oli otettu käyttöön, ja lisäksi konsulaatteja, joissa jäsenvaltiot olivat alkaneet käyttää järjestelmää ennen ennalta määrättyä päivämäärää. Tilastotietojen tuottaminen on sittemmin siirretty tietotekniikkavirastolle. 4. Projektinhallinta 4.1. Suunnittelu ja talousarvio Viisumitietojärjestelmään vuonna 2012 käytettävissä olevia maksusitoumusmäärärahoja oli yhteensä 40 miljoonaa euroa, joista 99,8 prosenttia käytettiin. Käytettävissä olevia maksumäärärahoja oli yhteensä 33,8 miljoonaa euroa, joista 96,8 prosenttia käytettiin. Viisumitietojärjestelmän budjettikohta on 18.0205. || Käytettävissä olevat MSM:t || Käytetyt MSM:t || Yht. % || || Käytettävissä olevat MM:t || Käytetyt MM:t || Yht. % C1 (VIS-rahoitus-päätöksen 2012 määrärahat) || 38 740 000,00 || 38 661 331,99 || || || 32 458 123,00 || 31 394 314,52 || C5 (Islannin, Norjan ja Sveitsin maksuosuudet 2011) || 1 298 209,85 || 1 298 209,85 || || || 1 298 209,85 || 1 298 209,85 || Yhteensä || 40 038 209,85 || 39 959 541,84 || 99,8 % || || 33 756 332,85 || 32 692 524,37 || 96,8 % || || || || || || || 4.2. Riskinhallinta Aiempien vuosien tapaan komissio eritteli keskustason ja kansallisen tason merkittävimmät riskit ja esitteli ne jäsenvaltioille kuukausittain pidettävissä viisumitietojärjestelmän kansallisten hankevastaavien kokouksissa sekä VIS-tukiryhmän kokouksissa. Vuoden 2012 lopussa merkittävimmiksi riskeiksi arvioitiin seuraavat: a) aakkosnumeerisen tiedon laatu toiminnan aikana; b) jäsenvaltioiden kyky noudattaa kaikkia velvoitteita, joista määrätään käyttäjän käsikirjassa ja VIS-asetuksessa (mukaan lukien sisäinen valvonta); c) viisumitietojärjestelmän siirtäminen tietotekniikkavirastolle; d) sormenjälkitietojen laatu toimien aikana; e) viisumitietojärjestelmän kapasiteetin oikea-aikainen lisääminen. Jokaisen riskin vähentämiseksi määritettiin toimia, ja kaikki asianomaiset tekivät yhteistyötä rajoittaakseen näiden riskien vaikutusta kokonaishankkeeseen. 5. VIS-tukiryhmä Neuvoston epävirallinen työryhmä kokoontui raportointijakson aikana kuusi kertaa – kolme kertaa vuoden alkupuoliskolla ja kolme kertaa toisella puoliskolla. Esityslistan laati tavalliseen tapaan neuvoston puheenjohtajana toimiva jäsenvaltio, ensin Tanska ja sen jälkeen Kypros, yhdessä komission ja neuvoston pääsihteeristön kanssa. Kokouksen muoto pysyi muuttumattomana. Siihen kuului viisumitietojärjestelmää koskeva komission tekninen tilannekatsaus, riskiraportti, jäsenvaltioiden edistymistä koskevan raportointimekanismin tulokset ja strategiset keskustelut viisumitietojärjestelmän alueellisesta käyttöönotosta. VIS-tukiryhmän kokouksissa käytetyn kansallisen seurantajärjestelmän ansiosta viisumijärjestelmä otettiin onnistuneesti käyttöön Lähi-idässä ja Persianlahden alueella, kuten oli jo tapahtunut aiemmin ensimmäisellä alueella. Kokouksessa 18. heinäkuuta 2012 päätettiin, että viisumitietojärjestelmän käytöstä tulee pakollista kaikille jäsenvaltioille Länsi-Afrikassa ja Keski-Afrikassa 14. maaliskuuta 2013. 6. Päätelmät VIS-hankkeeseen liittyi kolme tärkeää tapahtumaa vuonna 2012. Ensiksi suunnittelusta vastaavalle päätoimeksisaajalle myönnettiin järjestelmän lopullinen hyväksyntä, jolla päätettiin komission ja Hewlett-Packardin ja Sterian yritysryhmittymän välinen seitsenvuotinen sopimussuhde. Toiseksi viisumitietojärjestelmä otettiin onnistuneesti käyttöön kahdella uudella maantieteellisellä alueella, eli Lähi-idässä ja Persianlahden alueella. Tämä vahvisti sen, että järjestelmä on vakaa ja se kyetään ottamaan käyttöön tulevillakin alueilla. Kolmanneksi toiminnallinen vastuu järjestelmästä siirrettiin tietotekniikkavirastolle, joka on nyt täysimääräisesti toiminnassa sekä teknisillä toimipaikoilla Strasbourgissa ja St. Johann im Pongaussa että päätoimipaikalla Tallinnassa. Tämä on viimeinen neuvoston päätöksen 2004/512/EY 6 artiklan mukaisesti laadittu komission vuosikertomus VIS-hankkeen etenemisestä. 7. Liite: VIS-työryhmät 7.1. SISVIS-komitea VIS-kokoonpanossa[12] kokoontunut SISVIS-komitea kokoontui vuonna 2012 vain kerran, 8. maaliskuuta. Kokouksessa komissio ilmoitti valtuuskunnille, että komission täytäntöönpanopäätös VIS Mail -viestintäjärjestelmän teknisistä eritelmistä oli annettu 29. helmikuuta. Komitea antoi myös myönteisen lausunnon komission täytäntöönpanopäätöksestä, jossa määritetään toinen alueiden ryhmä viisumitietojärjestelmän käyttöönottoa varten. Päätös perustuu komission epäviralliseen asiakirjaan kesäkuulta 2011 ja kattaa alueiden 4–11 järjestyksen. 7.2. VIS-hankkeen kansallisten hankevastaavien (NPM) kokoukset Raportointijakson aikana komissio kutsui koolle seitsemän asiantuntijaryhmän kokousta, joihin osallistuivat jäsenvaltioiden kansalliset hankevastaavat. Kokouksissa keskusteltiin viisumitietojärjestelmähankkeen tilasta, yksityiskohtaisista teknisistä kysymyksistä, suunnitteluun liittyvistä kysymyksistä, riskeistä ja toimista sekä hankkeen keskustasolla että kansallisella tasolla. VIS-hankkeen kansallisten hankevastaavien viimeinen kokous oli 25. lokakuuta, ja sen on sittemmin korvannut niin sanottu viisumitietojärjestelmän neuvoa-antava ryhmä, jonka toimintaa organisoi tietotekniikkavirasto. 7.3. VIS Mail -asiantuntijaryhmä (VIS MEG) VIS Mail -asiantuntijaryhmä kokoontui raportointijakson aikana seitsemän kertaa. Sen tavoitteena oli tukea VIS Mail -viestintäjärjestelmän toteutusta ja erityisesti sen niin sanottua toista vaihetta (ks. kohta 3.3.). Asiantuntijaryhmän viimeinen kokous oli 29. lokakuuta. VIS Mail -järjestelmään liittyvät asiat on sen jälkeen sisällytetty tietotekniikkaviraston vastuulla olevan viisumitietojärjestelmän neuvoa-antavan ryhmän tehtäviin. [1] EUVL L 213, 15.6.2004, s. 5. [2] Kahdeksas kertomus, ks. komission kertomus neuvostolle ja Euroopan parlamentille viisumitietojärjestelmän (VIS) kehittämisestä vuonna 2011 (KOM(2012) 376 lopullinen, 11.7.2012). [3] EUVL L 213, 15.6.2004, s. 5. [4] Vapauden, turvallisuuden ja oikeuden alueeseen liittyvien laaja-alaisten tietojärjestelmien operatiivisesta hallinnoinnista vastaava eurooppalainen virasto. [5] Ks. komission päätös 2010/49/EY, tehty 30 päivänä marraskuuta 2009, ensimmäisten alueiden määrittämisestä viisumitietojärjestelmän (VIS) käyttöönottoa varten (EUVL L 23, 27.1.2010, s. 62). [6] Euroopan parlamentin ja neuvoston asetus (EY) N:o 767/2008, annettu 9 päivänä heinäkuuta 2008, viisumitietojärjestelmästä (VIS) ja lyhytaikaista oleskelua varten myönnettäviä viisumeja koskevasta jäsenvaltioiden välisestä tietojenvaihdosta (VIS-asetus) (EUVL L 218, 13.8.2008, s. 60). [7] Komission täytäntöönpanopäätös, annettu 27 päivänä huhtikuuta 2012, viisumitietojärjestelmän (VIS) käyttöönottopäivän määrittämiseksi toisella alueella (EUVL L 117, 1.5.2012, s. 9). Lähi-idän alueeseen kuuluvat Israel, Jordania, Libanon ja Syyria. [8] Komission täytäntöönpanopäätös, annettu 21 päivänä syyskuuta 2012, viisumitietojärjestelmän (VIS) käyttöönottopäivän määrittämiseksi kolmannella alueella (EUVL L 256, 22.9.2012, s. 21). Persianlahden alueeseen kuuluvat Afganistan, Bahrain, Iran, Irak, Kuwait, Oman, Qatar, Saudi-Arabia, Yhdistyneet Arabiemiirikunnat ja Jemen. [9] Komission täytäntöönpanopäätös, annettu 24 päivänä huhtikuuta 2012, toisen alueiden ryhmän määrittämisestä viisumitietojärjestelmän (VIS) käyttöönottoa varten (EUVL L 134, 24.5.2012, s. 20). Alueet ovat Länsi-Afrikka, Keski-Afrikka, Itä-Afrikka, Eteläinen Afrikka, Etelä-Amerikka, Keski-Aasia, Kaakkois-Aasia ja miehitetty palestiinalaisalue. [10] Komission täytäntöönpanopäätös, annettu 29 päivänä helmikuuta 2012, viisumitietojärjestelmästä (VIS) ja lyhytaikaista oleskelua varten myönnettäviä viisumeja koskevasta jäsenvaltioiden välisestä tietojenvaihdosta annetussa Euroopan parlamentin ja neuvoston asetuksessa (EY) N:o 767/2008 (VIS-asetus) tarkoitettujen VIS Mail -viestintäjärjestelmän teknisten eritelmien vahvistamisesta (C(2012) 1301 lopullinen). [11] Rekisteröintien epäonnistumisaste tarkoittaa käyttökelvottomien sormenjälkien prosenttiosuutta. [12] Perustettu toisen sukupolven Schengenin tietojärjestelmän (SIS II) perustamisesta, toiminnasta ja käytöstä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1987/2006, 51 artiklan mukaisesti (EUVL L 381, 28.12.2006, s. 4).